שלדון אדלסון

ביוגרפיה

אדלסון נולד בשכונת דורצ'סטר שבבוסטון, אחד האזורים הקשים יותר של העיר, בנם של שרה (לבית טונקין) וארתור אדלסון. משפחת אביו הייתה ממוצא יהודי אוקראיני ויהודי ליטאי. אמו היגרה מאנגליה, ואחד מסביו היה כורה פחם ולשי. אביו היה נהג מונית, ואמו ניהלה חנות לסריגה. אדלסון הצעיר נהג למכור עיתונים בפינות רחוב ובגיל 12 החל לעבוד כעצמאי. העסק הראשון שהקים היה לממכר מוצרי טיפוח ובשנות ה-60 הקים עם שני שותפים חברה לטיולים. במהלך השנים עבד אף כסוכן משכנתאות, יועץ השקעות ויועץ כספי. החל ללמוד בסיטי קולג' של ניו יורק, אולם לא השלים תואר אקדמי. אדלסון נולד למשפחה שתמכה במפלגה הדמוקרטית, אך במהלך השנים דעותיו נטו יותר לאלה של המפלגה הרפובליקנית והפך לאחד מתורמיה הבולטים.
אדלסון היה נשוי לסנדרה. בני הזוג אימצו שני בנים ובת. אחד מהם, מיטשל, נפטר ממנת יתר בשנת 2005. עוד קודם לכן, בשנת 1988, התגרשו בני הזוג. ב-1991 נישא בשנית למרים פרבשטיין-אוקסהורן, ישראלית לשעבר, בטקס שנערך בטרקלין שאגאל במשכן הכנסת בירושלים. מרים אדלסון היא רופאה המתמחה בגמילה מסמים ומנהלת מרפאת גמילה הקרויה על שמה ושם בעלה. מן הנישואים הנוכחיים יש לבני הזוג שני בנים.
החל מחודש מאי 2018 מכהנת ד"ר מרים אדלסון כמו"ל של העיתון "ישראל היום".
במרץ 2019 פורסם שאדלסון חולה בסרטן כלי הדם.

פעילותו העסקית

פעילותו העסקית העיקרית של אדלסון מרוכזת בחברת "לאס וגאס סאנדס" (LVS), שהוא בעל השליטה בה. בדו"חות הכספיים שפרסמה החברה ב-1 בפברואר 2012, עבור הרבעון האחרון של 2011, נרשמו עליות של 36% ברווח הנקי ל-460.9 מיליון דולר (57 סנט למניה) ושל 26% בהכנסות לשיא של מעל 2 מיליארד דולר. עסקי החברה הם בעיקר החזקות של בתי קזינו בארצות הברית, סין, סינגפור, וייטנאם ועוד. לפי הדו"חות האחרונים, רוב הכנסות החברה הגיעו מפעילות בתי הקזינו באסיה ובמיוחד בסין (1.33 מיליארד דולר) ובסינגפור (806.9 מיליון דולר), כאשר בלאס וגאס עמדו ההכנסות על סך של 339.5 מיליון דולר. אדלסון הודיע כי בכוונתו להמשיך ולבנות בתי מלון וקזינו בסינגפור, ביפן, בקוריאה הדרומית ובווייטנאם.

התפתחות היסטורית של פעילותו העסקית

תחילת עושרו של אדלסון הייתה בארגון תערוכת המחשבים COMDEX  שאותה פיתח יחד עם שותפיו. התערוכה הראשונה התקיימה בשנת 1979. COMDEX הייתה תערוכת המחשבים המקצועית המובילה בעולם ברוב שנות ה-80 וה-90 של המאה ה-20.
בשנת 1988 רכש אדלסון יחד עם שותפיו את מלון הקזינו סנדס (Sands) בלאס וגאס. מלון שהיה חביב בעבר על פרנק סינטרה וחבריו. את המלון ביקשו להפוך למוקד של תערוכות מקצועיות. שנה לאחר הרכישה בנה אדלסון את מרכז הכנסים והתערוכות סנדס, שהיה למרכז הכנסים הפרטי היחיד בארצות הברית. בשנת 1995 מכר אדלסון עם שותפיו את חטיבת התערוכות שבבעלותם, כולל תערוכת COMDEX, לבנק יפני, תמורת 862 מיליון דולר. חלקו של אדלסון בעסקה היה מעט יותר מ-500 מיליון דולר.
בשנת 1991, בעודו מבלה את ירח הדבש בוונציה, בחברת אשתו השנייה מרים, מצא לדבריו השראה בעיר ונציה כנושא למלון נופש ענק. הרס את מלון סנדס והשקיע 1.5 מיליארד דולר בבניית "הוונציאני" (The Venetian), מלון ובית קזינו שבו שוחזרו רבים מאתריה המפורסמים של העיר האיטלקית. המלון הביא למהפכה בתעשיית המלונאות בלאס וגאס וזכה לפרסים בינלאומיים רבים כאחד המלונות הטובים בעולם. בשנת 2003 נוסף למלון מגדל דירות שבו 1,013 דירות נופש. סך הכל המלון מכיל 4,049 יחידות אירוח, 18 מסעדות, מרכז קניות ובו תעלות שיט, ועוד.
בחודש מאי 2004 נפתח מלון קזינו "סנדס מקאו", פרי יוזמתו והשקעתו של אדלסון, בחצי האי מקאו בסין. השקעתו של אדלסון במלון, בסך 265 מיליון דולר, הוחזרה לו מתוך רווחי המלון בתוך שנה אחת. בחודש דצמבר 2004 הונפקו מניות המלון בבורסה ואדלסון, שהחזיק אז ב-69% מן המניות הפך למיליארדר בין-לילה. בארבע השנים הראשונות מאז פתיחתו של מלון סנדס במקאו הוכפל הונו האישי של אדלסון פי 14.
בחודש מאי 2006 הוענק לחברת "לאס וגאס סנדס" רישיון להקמת מלון קזינו חדש במפרץ מרינה (Marina Bay) שבסינגפור. מרינה ביי סנדס נפתח לציבור באפריל 2010 ועל פי הערכות ההשקעה בו היא בסך 3.16 מיליארד דולר.
בחודש אוגוסט 2007 חנך אדלסון את מלון "מקאו ונישיאן" (Venetian Macao) והכריז כי הוא מתכנן לפתח רצועת מלונות באזור קוטאי, שתדמה לזו שבלאס וגאס, בהשקעה כוללת של 12 מיליארד דולר וכי עד לשנת 2010 יבנו במקום 20,000 חדרי מלון. בחודש ספטמבר 2007 הכריז כי "לאס וגאס סנדס" תפתח מלון נוסף במקאו, בחודש אוקטובר 2007.
לאחר המשבר הכלכלי העולמי בשנת 2008 פורסם כי שווי אחזקותיו של אדלסון ירד לכדי 4 מיליארד דולר. סיכום לשנת 2013 מצא כי אדלסון היה המרוויח הגדול ביותר עם עלייה של כ-15 מיליארד דולר בשנה זו בלבד.

תרומות לחברה

אדלסון ואשתו מרים תרמו 25 מיליון דולר להקמתו ולמימונו של קמפוס חינוכי יהודי הכולל: גנון, גן ילדים, בית ספר יסודי ובית ספר תיכון בלאס וגאס, שנקרא על שמו ושם אשתו.
אדלסון מממן קרן מחקר רפואית השוכנת בבוסטון ונקראת על שמו ושם אשתו, המממנת מחקרים של מחלות מסכנות חיים. ב-25 במרץ 2008 הוענק לאדלסון ולאשתו פרס וודרו וילסון על אזרחות עסקית למופת.
באפריל 2013 הוענקה לאדלסון ולאשתו אזרחות כבוד של העיר ירושלים, "על תרומתם לקידומה ולפיתוחה של העיר בתחומי התיירות, ההשכלה הגבוהה, המחקר האקדמי והרפואי והנחלת לקח השואה".
ביוני 2014, נבחר על ידי הג'רוזלם פוסט כאחד מחמישים היהודים המשפיעים ביותר בעולם.

עמדותיו ותרומותיו הפוליטיות

אדלסון הוא אחד מהתורמים הבולטים במאה ה-21 עבור מועמדי המפלגה הרפובליקנית בבחירות לנשיאות בארצות הברית ומטרות שמרניות בארצות הברית.
בשנת 2005 היו אדלסון ואשתו מרים בין 53 התורמים שתרמו רבע מיליון דולר לטקס ההשבעה השני של נשיא ארצות הברית ג'ורג' וו. בוש, שהיה מועמד המפלגה הרפובליקנית. בשנת 2007 מימן אדלסון את שדולת Freedom's Watch התומכת ביוזמת המלחמה בטרור של הנשיא בוש ומקדמת מועמדים רפובליקנים לקונגרס של ארצות הברית.
אדלסון מתנגד להקמת מדינה פלסטינית. בשלהי כהונתם של ג'ורג' בוש ואהוד אולמרט, הביע התנגדות לקיום ועידת אנאפוליס.
במהלך הבחירות המקדימות לנשיאות ארצות הברית במפלגה הרפובליקנית ב-2012 תמך אדלסון תחילה בניוט גינגריץ' ואחר כך במועמד הסופי מיט רומני. סך תרומותיו למועמדי המפלגה הרפובליקנית בשנה זו עמד על 92 מיליון דולר. ב-2012 תרם עם אשתו כעשרה מיליון דולר עבור ניוט גינגריץ'.
אדלסון השתתף בהקמת הקואליציה היהודית הרפובליקנית והוא יושב ראש ועד המנהלים שלה. הקואליציה תמכה במיט רומני והשיקה קמפיין בשם "חרטת הקונה" (Buyer's remorse) שיועד לקהל המצביעים היהודי, התומך ברובו באופן מסורתי במפלגה הדמוקרטית. בקמפיין הועברה ביקורת על עמדות ברק אובמה בכל הנוגע לישראל ולמזרח התיכון.
במהלך המירוץ לנשיאות, באוגוסט 2012, התנצלה המפלגה הדמוקרטית בפני אדלסון ובני משפחתו, על שפרסמה נגדו האשמות חסרות בסיס. באותה שנה הגיש אדלסון תביעת דיבה נגד ארגון יהודי המזוהה עם המפלגה הדמוקרטית, מפני שקרא למיט רומני לסרב לקבל את "כספו המלוכלך" של אדלסון, וזאת על רקע ידיעה שבית הימורים בבעלותו מאפשר פעילות של זנות בתחומיו. ב-2013 דחה בית משפט פדרלי את התביעה מפני חופש הביטוי. ערעורו לבית המשפט העליון של נבדה נדחה.
במהלך הבחירות לנשיאות ארצות הברית 2016 הודיע אדלסון על תמיכתו במרקו רוביו לראשות המפלגה הרפובליקנית. לאחר שדונלד טראמפ נותר המועמד הרפובליקני היחיד עבר אדלסון לתמוך בו, והיה לתורם הגדול ביותר לקמפיין של טראמפ (מלבד טראמפ עצמו), עם תרומה של 20.5 מיליון דולר. לטקס אירועי ההשבעה של טראמפ תרם אדלסון חמישה מיליון דולר.
על אף עיסוקו בתחום בתי-ההימורים, אדלסון מתנגד להימורים באינטרנט בנימוק שהם גוזלים את כספם של הצעירים והעניים.

מעורבות בישראל

ב-1996 תרם אדלסון תרומה נכבדה לעמותות למען בנימין נתניהו, ומאז המשיך לקיים קשרים הדוקים עם נתניהו. בעקבות עתירה של העיתונאי רביב דרוקר וחדשות ערוץ 10 בבקשה לחשוף את מועדי שיחות הטלפון שנערכו בין אדלסון לנתניהו בין השנים 2012–2015 וערעור שהתקבל בבג"ץ, פרסם נתניהו הודעה שבה נאמר כי הם שוחחו כ-40 פעם בשנה בממוצע.
אדלסון הוא אחד התורמים הגדולים לארגונים יהודיים, בהם פרויקט תגלית, המממן ביקורי בני נוער בישראל. מאז 2007 תרמו בני הזוג אדלסון יותר מ-100 מיליון דולר לפרויקט.
משפחת אדלסון תרמה 25 מיליון דולר ל"יד ושם". בשנת 2009 קיבל אדלסון את פרס הרצל של הסתדרות ציוני אמריקה על פעילותו הציונית.
לקראת סוף 2006 רכש אדלסון, באמצעות חברת "ניוזקו" שבבעלותו, מחצית מהבעלות בעיתון "ישראלי" שפעל אותה עת כחינמון, אולם עקב חילוקי דעות בינו לבין שותפו שלמה בן צבי פרש אדלסון מהמיזם בנובמבר 2006. בסוף יולי 2007 החל לצאת לאור חינמון יומי בשם "ישראל היום" בבעלותו של אדלסון, ואשר הפך תוך מספר שנים לעיתון הנקרא ביותר בישראל בימי חול והגיע למקום השני ברשימת העיתונים הנקראים ביותר בסוף השבוע. במהלך השנים הועלתה פעמים אחדות טענה שהעיתון משמש כשופרו של נתניהו. ב-2014 רכש "ישראל היום" את אתר החדשות nrg ואת העיתון "מקור ראשון".
בספטמבר 2011 שודרה ביומן חדשות שישי "השבוע" של ערוץ 10, בעקבות הודעת אדלסון על כוונתו להגיש תביעת דיבה, התנצלות באורך דקה וחצי על פרסום הכזבים ואי בדיקת עובדות לפני פרסומן בכתבה על אדלסון ששודרה מספר חודשים לפני כן. בעקבות ההתנצלות התפטרו מנכ"ל חברת "חדשות 10" ראודור בנזימן ועורכת "השבוע" רותי יובל, והמגיש גיא זהר פרש מהגשת "השבוע".
באפריל 2014 תרם 16.4 מיליון דולר לעמותת SpaceIL. באותה שנה תרמו בני הזוג אדלסון 5 מיליון דולר לפקולטה למדעי הבריאות באוניברסיטת אריאל. ביוני 2017 תרמו בני הזוג אדלסון 20 מיליון דולר להקמת פקולטה לרפואה באוניברסיטת אריאל, וזו נקראה על שמם.
במרץ 2015 תרם 12 מיליון דולר לארגון IAC. במרץ 2018 תרם 13 מיליון דולר נוספים לארגון IAC. באפריל 2018 תרמו בני הזוג אדלסון 70 מיליון דולר ל"פרויקט תגלית", לרגל שנת ה-70 לעצמאות ישראל ולציון 18 שנים לפרויקט.